《与纯臣原仲温其煮鱼羹》
宋代·刘子翚

从宾会高堂，嘉鱼脱重渊。
霜鳃尚呀呷，绿藻仍牵连。
厨人起揎袖，刀机鸣铿然。
断尾頳縠碎，批鳞玉花翩。
云雷蓊深釜，清香已遥传。
投葱裂素丝，裁姜落金钱。
陶瓯举筠箸，更觉真味全。
细纹松江鲈，缩颈槎头鳊。
吾侪但知饱，美恶无弃捐。
何论调羹手，聊复试小鲜。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。